Katikkiro wa Buganda Charles Peter Mayiga asisinkanye Bannauganda ababeera mu Norway abeegattira mu kibiina ki Uganda Association in Norway, ekigatta Bannauganda bonna.
Abakubirizza okukola ennyo bayitimuke n’abazungu babeegombe.
Abasabye okufissa ku nsimbi ze bakola omwaka, waakiri dollar 1000,
bazisige mu polojekiti eneebafuula eb’enjawulo mu nsi eyo.
Katikkiro era abanjulidde emirimu egikolebwa government y’Obwakabaka, enteekateeka y’Obwakabaka Nnamutaayiika 2018 – 2023 weetuuse, okufuna ebirowoozo by’abantu ba Ssemunywa ku Nnamutaayiika omuggya ateekebwateekebwa, awamu n’okwongera okubalambululira ensonga za Buganda Ssemasonga ettaano.
Katikkiro awerekeddwaako minister avunaanyizibwa ku Bantu ba Kabaka ababeera ebweeru wa Buganda Owek. Joseph Kawuki, minister w’ebyenjigiriza n’ebyobulamu Owek Dr Prosperous Nankindu Kavuma, bajjajja abattaka ab’Obusolya n’abakungu mu Bwakabaka.
Katikkiro okutuuka e Norway atambulidde mu nnyonyi eya Qatar Airways, Flight SK 4714, atuukidde ku kisaawe eky’e Oslo naayanirizibwa ekibinja ky’abaweereza ba Kabaka abenjawulo.
Kubaddeko Baker Kabugo- akiikiridde Owek. Nelson Mugenyi, Owek Jessica Nantongo akulembera Abaganda e Norway, Omuk Abbu Matovu Munnamawulire, Moses Mugisha ne Hana Nantaba.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn